N1 gru-botsing: Dodetal stygFoto: Emer-G-Med Altesaam 16 mense is dood nadat ŉ minibus-taxi en bakkie Saterdag, op die N1 Suid tussen Murrayhill en Hammanskraal, noord van Pretoria, gebots het. Maroela Media het vroeër berig die N1 is gesluit ná die botsing, terwyl nooddienste op die toneel besig was. Max Cohen, woordvoerder van Emer-G-Med, het gesê paramedici is omstreeks 16:45 na die “grusame toneel” ontbied. Volgens Cohen het die bakkie na bewering in ŉ noordelike rigting gery, toe die bestuurder beheer oor die voertuig verloor het. Die bakkie het oor die middelman en teen aankomende verkeer in gery, voordat dit met die taxi gebots het. Foto: Emer-G-Med “Paramedici het gevind die bestuurder en dertien passasiers in die taxi en die bestuurder van die bakkie het reeds aan hul beserings beswyk. ŉ Dokter wat van diens was, het probeer om een van die beseerde passasiers te stabiliseer, maar die passasier is ongelukkig later dood op die toneel,” het Cohen gesê. Hy het gesê nog twee van die taxipassasiers het ernstige beserings opgedoen en was in ŉ kritieke toestand. Hulle is na nabygeleë hospitale gehaas. “Die Tshwane-brandweerdienste moes meganiese toerusting gebruik om die liggame uit die wrakke te sny. Tien volwassenes en ses kinders is dood,” het hy gesê. Die N1 Suid was ure lank gesluit terwyl die toneel opgeruim is. Die Bakwena-tolplaza het eers vanoggend in die vroeë oggendure op hul Twitter-blad aangekondig die pad is heropen.